Imżejjen bil-bandalori, uniku fil-gżejjer Maltin – l-umbrellun tax-Xewkija
Imtella' Ġunju 20, 2020 - Aġġornata 20 Ta' Ġunju, 2020 2:41pm Lil hinn mill-pajsaġġ li jpaxxi l-għajn u l-għadd ta' snajja' u tradizzjonijiet li jikkaratterizzaw 'il Għawdex, il-gżira tat-tliet għoljiet mogħnija daqstant ieħor b'għatx liema bħalu għall-festi li jagħtu l-ħajja lix-xhur tas-sajf. Fost l-ewwel festi f'Għawdex, dik ta' San Ġwann Battista fix-Xewkija, l-unika parroċċa fil-gżejjer Maltin li tiċċelebra 'l dan il-qaddis. Li ma kienx għaċ-ċirkostanzi bla preċedent li ninsabu fihom, din il-ġimgħa t-toroq tax-Xewkija kellhom ikunu mifqugħin sa ruħ ommhom bin-nies għall-festa. Matulha, b'mod speċjali, jispikka umbrellun għoli ftit anqas minn 13-il metru u wiesa' ftit aktar minn 16-il metru. F'kummenti lil tvm.com.mt il-PRO u membru tal-Kumitat Żgħażagħ Brijużi Xewkin, Shawn Schembri qal li l-umbrellun, li żżanżan fl-2014, jitqies bħala opra t'arti hekk kif stqarr li f'Malta u Għawdex tagħhom biss bil-bandalori miegħu. Is-Sur Schembri spjega li l-umbrellun fih 20 bandalora. Fisser, li għaxra minnhom juru xi persuni li b'xi mod isimhom baqa' mnaqqax fl-istorja ta' dan ir-raħal fosthom għadd ta' arċiprieti, l-iskultur tal-istatwa, l-artist tal-inkwatru titulari u l-perit tal-knisja. L-għaxra l-oħra, imżewqa b'għadd ta' qaddisin li kellhom sehem ewlieni fil-ħajja ta' San Ġwann Battista. Il-PRO u membru tal-Kumitat żied jgħid li l-umbrellun sar bil-għan li jkattar l-atmosfera u l-briju tal-festa u biex xejn xejn waqt il-marċi ta' filgħodu dak li jkun jistkenn taħtu mill-qilla tax-xemx. Intant, din is-sena x-Xewkin kellhom seba' mitt sena biex jiċċelebraw bil-bosta l-175 sena mill-miġja tal-istatwa ta' San Ġwann Battista. Minkejja dan, frott il-mument, se jkollhom jibqgħu bix-xewqa. Sors: Charlton Buttigieg Sors: Charlton Buttigieg Sors: Charlton Buttigieg Sors: Charlton Buttigieg Sors: Charlton Buttigieg Sors: Charlton Buttigieg Sors: Charlton Buttigieg Sors: Charlton Buttigieg